**ZMLUVA O DIELO č.** ..............................

uzavretá podľa § 536 a nasledujúcich Obchodného zákonníka

###### Rekonštrukcia chodníka pre nemotorovú dopravu na Sídlisko Furča

###### uzatvorená medzi

1. **Objednávateľ: Mesto Košice**

Sídlo: Trieda SNP 48/A, 040 11 Košice

Štatutárny orgán: Ing. Jaroslav Polaček, primátor

IČO: 00691135

DIČ: 2021186904

IČ pre DPH: SK2021186904

Bankové spojenie: Prima banka Slovensko, a. s.

Číslo účtu: SK03 5600 0000 0004 4248 6001

Korešpondenčná adresa: Mesto Košice, Trieda SNP 48/A, 040 11 Košice

(ďalej len „**objednávateľ**”)

a

2. **Zhotoviteľ:**

Sídlo:

Zastúpený:

IČO:

IČ pre DPH:

DIČ:

Bankové spojenie a číslo účtu:

Korešpondenčná adresa:

(ďalej len „**zhotoviteľ**“)

(ďalej spoločne tiež „**Zmluvné strany**“)

**Preambula**

Táto zmluva o dielo sa uzatvára na základe výsledku verejného obstarávania s názvom: „**Rekonštrukcia chodníka pre nemotorovú dopravu na Sídlisko Furča: stavebné práce**“, v zmysle zákona č. 343/2015 Z. z. verejnom obstarávaní a o zmene a doplnení niektorých zákonov (ďalej len „zákon“) postupom zákazky s nízkou hodnotou.

**I.**

**Predmet zmluvy**

1. Predmetom tejto zmluvy o dielo (ďalej len „zmluva“) je záväzok zhotoviteľa v dohodnutej lehote, mieste a za podmienok dohodnutých v tejto zmluve s náležitou odbornou starostlivosťou vykonať pre objednávateľa dielo „Rekonštrukcia chodníka pre nemotorovú dopravu na Sídlisko Furča“ podľa dokumentácie „Rekonštrukcia chodníka pre nemotorovú dopravu na Sídlisko Furča“, spracovateľ: Ateliér URBEKO s.r.o., Konštantínova 3, 080 01 Prešov, IČO: 31671209 (ďalej len „DSP“), v rozsahu podľa tejto zmluvy a jej príloh: Príloha č. 1 „Špecifikácia diela, technické požiadavky“ (ďalej len „Príloha č. 1“) a Príloha č. 2 „Rozpočet“ (ďalej len „Príloha č. 2“), ktoré sú neoddeliteľnou súčasťou tejto zmluvy (ďalej spolu aj „prílohy“).
2. Miesto vykonania diela: - Mestská časť Košice – Dargovských hrdinov, Mestská časť Košice – Sever, Mestská časť Košice – Džungľa, chodník po pravej strane Hlinkovej ulice s pokračovaním na chodník vedúci k Sídlisku Dargovských hrdinov; podľa DSP.
3. Zhotoviteľ vykoná dielo vo vlastnom mene, na svoje náklady a na vlastnú zodpovednosť.
4. Objednávateľ dielo dokončené riadne a včas prevezme a zaplatí za jeho vykonanie dohodnutú cenu podľa podmienok dohodnutých v tejto zmluve.
5. Objednávateľ pri podpise zmluvy poskytne zhotoviteľovi vyššie uvedenú projektovú dokumentáciu pre ohlásenie stavebných úprav a stavebné povolenie, Oznámenie k ohláseniu stavebných úprav (kópia) MK/A/2022/17792-2 zo dňa 8.8.2022, vydané Špeciálnym stavebným úradom pre miestne a účelové komunikácie. Zhotoviteľ potvrdzuje, že dokumentom plne porozumel a odsúhlasil, že sú podkladom pre kompletné zhotovenie, dokončenie a sprevádzkovanie diela, ktoré nepresiahnu cenu za zhotovenie diela ponúknutú v ponuke zhotoviteľa, ktorá tvorí prílohu tejto Zmluvy (Príloha č. 2 – ďalej aj ako „Rozpočet“ ) a zhotoviteľ potvrdzuje, že tento Rozpočet vypracoval s prihliadnutím na svoje odborné znalosti a vynaloženú odbornú starostlivosť potrebnú pre kompletné zhotovenie, dokončenie a riadne odovzdanie diela.

**II.**

**Doba plnenia**

1. Zhotoviteľ sa zaväzuje začať vykonávať dielo v termíne do piatich (5) pracovných dní odo dňa protokolárneho odovzdania a prevzatia staveniska a celé dielo v požadovanom rozsahu dokončiť a odovzdať objednávateľovi najneskôr **do troch (3) mesiacov** odo dňa protokolárneho odovzdania a prevzatia staveniska.
2. Zhotoviteľ do desiatich (10) pracovných dní odo dňa nadobudnutia účinnosti tejto zmluvy vypracuje a predloží objednávateľovi v listinnej a elektronickej forme na schválenie harmonogram vykonávania diela. Objednávateľ je povinný oznámiť zhotoviteľovi svoje prípadne námietky k harmonogramu alebo harmonogram schváliť v lehote do piatich (5) pracovných dní od jeho predloženia; márnym uplynutím tejto lehoty sa má za to, že objednávateľ harmonogram schválil. Objednávateľom schválený harmonogram je pre zhotoviteľa záväzný.
3. Dodržanie termínu na vykonanie diela bude závislé od riadnej a včasnej súčinnosti objednávateľa dohodnutej v tejto zmluve. Po dobu omeškania objednávateľa s poskytnutím súčinnosti, nebude zhotoviteľ v omeškaní so splnením záväzku.
4. Zhotoviteľ je povinný bez zbytočného odkladu oznámiť objednávateľovi všetky prekážky a skutočnosti, ktoré bránia alebo sťažujú vykonanie diela (alebo jeho časti), a ktoré by mohli spôsobiť omeškanie zhotoviteľa s riadnym a včasným vykonaním diela, alebo ktoré by odôvodňovali posun (predĺženie) záväzného termínu na vykonanie diela.
5. Pokiaľ z postupu prác na diele alebo z inej okolnosti bude zrejmé, že termín ukončenia diela podľa ods. *1* tohto *čl.* zmluvy nebude dodržaný alebo môže byť ohrozený, objednávateľ je oprávnený vyzvať zhotoviteľa na prijatie takých opatrení, ktoré urýchlia postup prác na diele tak, aby bolo zabránené vzniku omeškania alebo bolo omeškanie odstránené. Zhotoviteľ je na základe takejto výzvy povinný na vlastné náklady prijať zodpovedajúce opatrenia.
6. Objednávateľ je oprávnený nariadiť zhotoviteľovi prerušenie vykonávania diela, pri podstatnom porušení zmluvných povinností stanovených touto zmluvou. Prerušenie vykonávania diela z dôvodov na strane zhotoviteľa nemá vplyv na konečný termín dokončenia a odovzdania diela.
7. Predĺžením termínu vykonania diela zo strany zhotoviteľa nie je dotknuté právo objednávateľa na zmluvnú pokutu za omeškanie v zmysle *čl. IX* *ods. 2.* zmluvy okrem prípadov, keď k omeškaniu nedošlo z viny alebo z dôvodu na strane zhotoviteľa, resp. nastane z viny alebo z dôvodu na strane objednávateľa alebo z dôvodu okolností vylučujúcich zodpovednosť definovaných v *čl. X.* zmluvy. Uplatnením zmluvnej pokuty nie je dotknuté právo objednávateľa na náhradu škody.
8. V prípade prerušenia vykonávania diela z viny alebo z dôvodu na strane objednávateľa, alebo v prípade prerušenia vykonávania diela z okolností „vis major“ definovaných v článku *X.* tejto zmluvy, sa termín na vykonanie diela uvedený *v ods. 1.* tohto článku zmluvy predlžuje o dobu adekvátnu dobe prerušenia.
9. Ak zhotoviteľ pripraví dielo na odovzdanie pred dohodnutým termínom, objednávateľ toto dielo prevezme aj v skoršom ponúknutom termíne, pokiaľ zhotoviteľ riadne písomne vyzve objednávateľa na jeho prevzatie a to najneskôr tri (3) pracovné dni pred jeho odovzdaním.

**III.**

**Cena diela**

1. Cena diela je stanovená podľa zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.
2. Cena za dielo je podrobne špecifikovaná v Príloheč. 2, k tejtozmluve o dielo:

Cena diela bez DPH: ....................... eur

DPH 20 %: ....................... eur

Cena diela vrátane DPH: ....................... eur

Cena na dohodnutý rozsah diela je konečná, bez možnosti zvýšenia s výnimkou jej úprav v zmysle čl. *IV.* zmluvy. V prípade, ak zhotoviteľ nie je platcom DPH, a v priebehu vykonávania diela sa stane platcom DPH, zaväzuje sa, že dohodnutú cenu neprekročí. Zhotoviteľ je povinný dovtedy nevyfakturovanú časť ceny znížiť o výšku DPH.

1. V cene sú zahrnuté všetky náklady alebo výdavky spojené s úplným, vecným a odborným splnením záväzkov zhotoviteľa vyplývajúcich z tejto zmluvy a jej príloh vrátane nákladov a výdavkov na všetky a akékoľvek vedľajšie, pomocné a iné činnosti nevyhnutné na splnenie zmluvy (riadne a včasné vykonanie diela podľa DSP) ako sú napr.: colné poplatky, správne poplatky, náklady na dopravu stavebných výrobkov/materiálov na miesto ich použitia, staveniskovú a mimo staveniskovú dopravu, použitie strojového, prevádzkového alebo technického vybavenia, spotrebný materiál, skúšky a merania, zhodnotenie/odstránenie odpadov súvisiacich s vykonaním diela alebo ako jeho dôsledok, vybúraných hmôt, sute, prebytočnej zeminy v zmysle platnej legislatívy vrátane naloženia, odvozu, zloženia a poplatkov, potrebné zariadenie staveniska, Projekt organizácie výstavby, Projekt dočasného dopravného značenia, uvedenie dotknutých plôch do pôvodného stavu, vypracovanie, obstaranie a dodanie všetkých dokladov a dokumentácie, ktoré má zhotoviteľ odovzdať spolu s dielom, spolupôsobenie/zabezpečenie povinností vyplývajúcich z nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko, zabezpečenie povinností zhotoviteľa v zmysle zmluvy a jej príloh.
2. Zhotoviteľom fakturovaná cena za vykonané plnenie bude vypočítaná na základe jednotkových cien z Prílohy č*.* 2 zmluvy „Rozpočet“ (ocenený výkaz výmer, ktorý bol súčasťou ponuky zhotoviteľa) ako súčet súčinov jednotkovej ceny príslušnej položky a skutočne vykonaného množstva za položku, odsúhlaseného objednávateľom v súpise vykonaných prác.
3. Daň z pridanej hodnoty sa bude fakturovať v zmysle platných právnych predpisov v čase fakturácie.

**IV.**

**Možnosť a spôsob úpravy ceny**

1. Cena diela bude upravená pokiaľ sa počas vykonávania diela zmení rozsah diela, z dôvodu naviac prác nevyhnutných na ďalšie plnenie zmluvy (naviac práce), prípadne zníženia rozsahu diela (menej práce).
2. Vykonanie naviac prác bude zhotoviteľ účtovať za jednotkové ceny uvedené v Prílohe č.2zmluvy. V prípade, že niektoré naviac práce sa týmto spôsobom nedajú oceniť, použije sa vzájomne odsúhlasená kalkulácia vychádzajúca z ekonomicky oprávnených nákladov podľa zákona NR SR č. 18/1996 Z. z. o cenách v znení neskorších predpisov, ktorej návrh (položkovitý rozpočet), a v prípade dopadu „naviac prác“ na harmonogram vykonávania diela aj jeho navrhovanú úpravu, vypracuje zhotoviteľ a predloží na schválenie objednávateľovi.
3. Za menej práce sa budú považovať stavebné práce, ktoré zhotoviteľ nevykoná, z dôvodu, že v priebehu vykonávania diela sa ukáže ich nepotrebnosť. Tieto nevykonané stavebné práce budú predmetom odpočtu z ceny diela.
4. Cena diela môže byť zmenená len v prípadoch a spôsobom uvedeným v tomto článku a to formou písomných dodatkov. Ak naviac práce budú mať vplyv na zmenu termínu splnenia záväzku, predmetom dodatku bude aj zmena termínu vykonania diela.
5. Pri uzatváraní dodatkov k zmluve je objednávateľ povinný postupovať v súlade s ustanoveniami zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**V.**

**Fakturačné a platobné podmienky**

1. Na vykonanie diela nebude poskytnutý preddavok ani záloha.
2. Zhotoviteľ jeden (1) krát mesačne predloží objednávateľovi faktúru na rozsah skutočne vykonaného plnenia potvrdeného objednávateľom v súpise vykonaných prác, ktorý je povinnou prílohou faktúry; zhotoviteľ je povinný doručiť faktúru, ktorej súčasťou musí byť súpis vykonaných prác potvrdený objednávateľom, do sídla objednávateľa najneskôr do desiateho (10.) dňa bezprostredne nasledujúceho kalendárneho mesiaca, v ktorom boli práce, za ktoré sa fakturuje vykonané. Podkladom pre vystavenie konečnej faktúry bude doklad o odovzdaní a prevzatí diela, dokumentácia skutočnej realizácie stavby, odovzdávajúci a preberací protokol/zápis, podpísaný povereným zamestnancom objednávateľa a zhotoviteľa.
3. Faktúra (daňový doklad) vystavená zhotoviteľom na adresu objednávateľa, Mesto Košice, číslo referátu KC230, Trieda SNP 48/A, 040 11 Košice, bude obsahovať náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov a zároveň aj tieto náležitosti: číslo zmluvy, označenie (názov) diela, predmet fakturácie (potvrdený súpis vykonaných prác), deň odoslania a deň splatnosti faktúry, označenie peňažného ústavu a číslo účtu, na ktorý sa má platiť, kód klasifikácie CPA v zmysle § 69 zákona č. 222/2004 Z. z. o dani z pridanej hodnoty v znení neskorších predpisov, fakturovanú sumu a rozpis už fakturovaných čiastok, odtlačok pečiatky a podpis oprávnenej osoby.
4. Lehota splatnosti faktúry je tridsať (30) dní odo dňa jej doručenia bez vád. Za dátum úhrady sa považuje dátum odpísania finančných prostriedkov z účtu objednávateľa v prospech účtu zhotoviteľa uvedeného v znení tejto zmluvy. Zmluvné strany vzájomne konštatujú, že dohoda o lehote splatnosti faktúry podľa tohto bodu zmluvy nie je v hrubom nepomere k právam a povinnostiam zhotoviteľa zo záväzkového vzťahu založeného zmluvou.
5. Objednávateľ je oprávnený namietať vecnú a formálnu správnosť a úplnosť faktúry či jej povinných príloh najneskôr do pätnástich (15) dní odo dňa doručenia predmetnej faktúry vrátením faktúry s uvedením konkrétnych formálnych či vecných výhrad objednávateľa voči predmetnej faktúre. V takomto prípade sa preruší plynutie lehoty splatnosti faktúry a nová lehota splatnosti faktúry začne plynúť doručením opravenej faktúry, ktorá nebude mať ani vecné ani formálne vady, objednávateľovi.

**VI.**

**Záručná doba, zodpovednosť za vady**

1. Zhotoviteľ bude zodpovedať za to, že dielo bude vykonané s odbornou starostlivosťou, podľa podmienok tejto zmluvy a jej príloh, a že bude spĺňať všetky požiadavky platných príslušných právnych predpisov, technických noriem a technických predpisov platných v čase vykonávania diela a DSP.
2. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa podľa *ods. 1.* tohto čl. zmluvy, zhotoviteľ je povinný ju nahradiť.
3. Objednávateľ je oprávnený zasiahnuť pri neplnení ktoréhokoľvek záväzku zo strany zhotoviteľa, a to na náklady zhotoviteľa. Rozumie sa tým predovšetkým, že objednávateľ môže dať príkaz na prerušenie vykonávania diela, a to najmä v prípade, že plnenie aj po upozornení objednávateľa je zhotoviteľom vykonávané nekvalitne, v rozpore s podmienkami určenými zmluvou, DSP a zhotoviteľ nevykoná nápravu ani v dodatočne určenej lehote, alebo spôsobom, ktorý ohrozuje alebo môže ohrozovať život, zdravie, bezpečnosť cestnej premávky alebo spôsobom, ktorým vzniká alebo hrozí vznik škody na majetku. V uvedených prípadoch je objednávateľ oprávnený vykonať predmetné plnenie prostredníctvom tretej osoby na vlastné náklady, pričom zhotoviteľ je povinný takto vynaložené náklady objednávateľovi uhradiť na základe faktúry a to v celom rozsahu a výške vynaložených nákladov. Splatnosť faktúry je desať (10) dní od doručenia zhotoviteľovi. Takýmto zásahom objednávateľa nie je dotknutá zodpovednosť zhotoviteľa vykonať dielo riadne a včas v súlade s touto zmluvou. Rovnako nezaniká ani povinnosť zhotoviteľa znášať zodpovednosť za vady plnenia v pôvodnom rozsahu, vrátane záruky a právo objednávateľa na zmluvné pokuty a náhradu škody.
4. Zmluvné strany dojednávajú na dielo vykonané podľa tejto zmluvy záručnú dobu v trvaní šesťdesiatich (60) mesiacov. Záručná doba diela začína plynúť odo dňa protokolárneho odovzdania a prevzatia diela objednávateľom bez vád, resp. dňom podpísania protokolu/zápisu o odstránení vád a nedorobkov diela, na odstránení ktorých sa zmluvné strany dohodli pri odovzdaní a prevzatí diela, objednávateľom.
5. Zhotoviteľ zodpovedá za vady a nedorobky diela, ktoré má dielo v čase jeho odovzdania a prevzatia, a tiež za vady vzniknuté po prevzatí diela, ak boli spôsobené porušením povinností zhotoviteľa.
6. Dielo má vady, ak nezodpovedá špecifikácii podľa DSP, podmienkam zmluvy, platným technickými normám, predpisom a všeobecne záväzným právnym predpisom a nariadeniam. Nedorobkom sa rozumie nedokončené/nevykonané plnenie.
7. Zhotoviteľ nebude zodpovedať za vady, ktoré budú spôsobené v dôsledku použitia nevhodných podkladov, pokynov a vecí od objednávateľa, na nevhodnosť ktorých bol objednávateľ zhotoviteľom náležite upozornený, a objednávateľ napriek tomu na ich použití trval, na vady a škody diela spôsobené tretími osobami, živelnými pohromami a haváriami.
8. Počas záručnej doby má objednávateľ právo požadovať a zhotoviteľ povinnosť bezplatne odstrániť zistené a preukázateľné vady diela. Termín odstránenia vád bude dohodnutý písomnou formou.
9. Ak zhotoviteľ nepristúpi k odstraňovaniu reklamovaných vád resp. neodstráni tieto vady v dohodnutom termíne, má objednávateľ právo zabezpečiť odstránenie vád prostredníctvom tretej osoby na vlastné náklady, pričom zhotoviteľ je povinný takto vynaložené náklady objednávateľovi uhradiť na základe doručenej faktúry. Výška ceny takto vykonaných prác bude stanovená ako cena obvyklá, bez ohľadu na výšku jednotkových cien rovnakých alebo podobných prác uvedených v Prílohe č. 2 tejto zmluvy. Splatnosť tejto faktúry je desať (10) dní odo dňa jej doručenia zhotoviteľovi. Práva objednávateľa vyplývajúce zo záruky nie sú týmto ustanovením dotknuté.

**VII.**

**Podmienky vykonania diela**

1. Subdodávatelia:
2. V prípade vykonávania diela prostredníctvom ďalších osôb zodpovedá Zhotoviteľ objednávateľovi za splnenie záväzku riadne vykonať dielo akoby dielo vykonával sám.

b) Zhotoviteľ v prílohe č. 3 zmluvy uvádza známych subdodávateľov, ktorí sa podieľajú na plnení zmluvy priamo a subdodávateľov, ktorí sa podieľajú na plnení zmluvy nepriamo a zároveň sú partnermi verejného sektora pre predmetnú zmluvu podľa § 2 ods. 1 písm. a) bod 7 zákona č. 315/2016 Z. z. v znení neskorších predpisov. V zozname sa uvádza obchodné meno a adresa sídla subdodávateľa, IČO, ak ho má pridelené, ak nemá pridelené IČO, dátum narodenia osoby zodpovednej za subdodávateľa a podiel plnenia zo zmluvy).

c) Zhotoviteľ je povinný bezodkladne oznámiť objednávateľovi akúkoľvek zmenu o subdodávateľoch, ktorí sa podieľajú na plnení zmluvy priamo alebo o subdodávateľoch, ktorí sa podieľajú na plnení zmluvy nepriamo a zároveň  sú partnermi verejného sektora pre predmetnú zmluvu, v rozsahu podľa predchádzajúceho bodu.

d) Ak Zhotoviteľ preukazoval splnenie podmienok účasti subdodávateľom, ktorého mení, musí on alebo nový subdodávateľ spĺňať podmienky účasti rovnakým spôsobom, ako pôvodný subdodávateľ.

1. Zhotoviteľ alebo subdodávateľ, ktorý sa podieľa na plnení zmluvy priamo alebo subdodávateľ, ktorý sa podieľa na plnení zmluvy nepriamo a sú partnermi verejného sektora pri tejto zmluve, musia mať zapísané údaje v registri partnerov verejného sektora podľa zákona č. 315/2016 Z. z. v znení neskorších predpisov pred podpisom zmluvy ako aj  počas celej doby plnenia zmluvy, ak takúto povinnosť majú. Zároveň zapísaný užívateľ výhod partnera verejného sektora nesmie byť osobou podľa § 11 ods. 1 písm. c) zákona č. 343/2015 Z. z. (ďalej aj ako „zákon“).
2. Zhotoviteľ zodpovedá objednávateľovi za to, že v čase jeho podpísania zmluvy až do času podpísania zmluvy objednávateľom a zároveň aj počas platnosti celej zmluvy on, jeho subdodávatelia, ktorí sa podieľali na plnení zmluvy priamo alebo subdodávatelia, ktorí sa podieľajú na plnení zmluvy nepriamo a zároveň sú partnermi verejného sektora pri tejto zmluve, sú platne zapísaní v registri partnerov verejného sektora, ak takúto povinnosť majú a užívatelia výhod partnera verejného sektora nie sú osobami podľa §11 od. 1 písm. c) zákona.
3. V prípade, ak Zhotoviteľ alebo jeho subdodávateľ, ktorý sa podieľa na plnení zmluvy priamo alebo subdodávateľ, ktorý sa podieľa na plnení zmluvy nepriamo a súčasne je partnerom verejného sektora pri predmetnej zmluve nemal v čase uzavretia zmluvy alebo nebude mať v priebehu platnosti zmluvy platne zapísané údaje v registri partnerov verejného sektora a takúto povinnosť má, alebo užívateľ výhod partnera verejného sektora je osobou podľa §11 ods.1 písm.c) zákona, objednávateľ môže od zmluvy odstúpiť.
4. Zhotoviteľ vyhlasuje, že činnosti, ku ktorým sa podľa tejto zmluvy zaviazal, spadajú do jeho predmetu podnikania, pre túto prácu je plne kvalifikovaný, vykoná ju pod vlastným menom, na vlastnú zodpovednosť, vrátane odborne spôsobilého stavbyvedúceho, a to nielen pri výkone prác a dodávok, ale aj pri používaní pracovného zariadenia, používaní strojov, mechanizmov, zariadení a pod. Zhotoviteľ zaistí všetky výrobky a materiály, strojové, prevádzkové a technické zariadenia, ktoré sú nevyhnutné na vykonanie diela.
5. Zhotoviteľ bude pri vykonávaní diela postupovať v súlade s touto zmluvou a jej prílohami, podmienkami uvedenými v povoleniach, rozhodnutiach, záväzných stanoviskách a vyjadreniach dotknutých orgánov a organizácií, vlastníkov alebo správcov dotknutých inžinierskych sietí viažucich sa k predmetnému dielu a DSP. Akákoľvek zmena oproti schválenej projektovej dokumentácii nesmie byť vykonaná bez predchádzajúceho odsúhlasenia projektantom, stavebným dozorom objednávateľa a príp. príslušným stavebným úradom.
6. Objednávateľ po nadobudnutí účinnosti zmluvy odovzdá zhotoviteľovi 1 x DSP v písomnom vyhotovení a kópie vydaných povolení, vyjadrení a stanovísk príslušných dotknutých orgánov a organizácií a vlastníkov alebo správcov inžinierskych sietí viažucich sa k predmetnému dielu.
7. Objednávateľ poskytne zhotoviteľovi pri plnení tejto zmluvy potrebnú súčinnosť, spočívajúcu najmä v poskytovaní vysvetlení, upresňovaní a doplňovaní údajov a podkladov, zaujímaní stanovísk a rozhodnutí týkajúcich sa vykonávania diela. Súčinnosťou objednávateľa sa nerozumie plnenie alebo suplovanie povinností zhotoviteľa vyplývajúcich z tejto zmluvy či príslušných všeobecne záväzných právnych predpisov.
8. Objednávateľ bude zodpovedať za to, že riadny priebeh vykonávania diela zhotoviteľom nebude rušený neoprávnenými zásahmi tretích osôb.
9. Zhotoviteľ bude informovať objednávateľa o stave a postupe vykonávania diela na poradách (kontrol. dňoch), ktoré bude organizovať podľa požiadaviek objednávateľa, resp. podľa potreby. Účelom kontrolných dní je informovanie sa o postupe stavebných prác a dodávok a dodržiavaní harmonogramu vykonávania diela, predkladanie dokumentácie týkajúcej sa stavebných výrobkov a materiálov (certifikáty/vyhlásenia o parametroch), prekonzultovanie a písomné odsúhlasenie rozsahu a hodnoty už vykonaného diela podľa tejto zmluvy a tiež rozsahu a hodnoty diela, ktoré je zhotoviteľ do najbližšieho kontrolného dňa povinný vykonať a to tak, aby zhotoviteľ splnil svoj záväzok vykonať dielo najneskôr v termíne podľa čl. *II*. ods. *1* tejto zmluvy. Účasť zhotoviteľa (resp. jeho zástupcov) a stavbyvedúceho je na kontrolných dňoch povinná.
10. Stavebný denník: Zhotoviteľ je povinný viesť stavebný denník od prevzatia staveniska v súlade so všeobecne záväznými právnymi predpismi, do ktorého je povinný zapisovať všetky podstatné a rozhodujúce skutočnosti pre naplnenie predmetu tejto zmluvy, najmä údaje o časovom a technologickom postupe vykonávania diela a jeho akosti, zdôvodnenie odchýlok vykonávaného diela od tejto zmluvy, inak zodpovedá za škodu tým objednávateľovi spôsobenú. Objednávateľ je oprávnený kontrolovať obsah stavebného denníka a k zápisom v ňom vykonaných pripájať svoje stanoviská, pripomienky a námietky (ďalej spoločne len „zápisy“). Zhotoviteľ je povinný umožniť objednávateľovi kontrolovať obsah stavebného denníka a vykonávať v ňom zápisy; za tým účelom je zhotoviteľ povinný zabezpečiť trvalý prístup objednávateľa a orgánov verejnej správy k stavebnému denníku na stavenisku, v pracovnom čase, počas vykonávania diela. Vedenie stavebného denníka sa končí odovzdaním a prevzatím diela. Stavebný denník sa skladá z úvodných listov, z denných záznamov a príloh:
11. úvodné listy obsahujú:

* základný list, v ktorom je uvedený názov a sídlo stavebníka, projektanta, zhotoviteľa stavby a zmeny týchto údajov,
* identifikačné údaje stavby podľa PD,
* zoznam projektovej a ostatnej dokumentácie stavby, jej zmien a doplnkov,
* prehľad prehliadok a skúšok každého druhu,

1. denné záznamy sa vpisujú do knihy stavebného denníka s očíslovanými listami na minimálne dva oddeliteľné prepisy. Denné záznamy čitateľne zapisuje a podpisuje stavbyvedúci zhotoviteľa vždy v ten deň, keď sa práce vykonali, alebo keď nastali okolnosti, ktoré sú predmetom záznamu.

12. Okrem stavbyvedúceho je oprávnený v stavebnom denníku vykonávať zápisy občasný technický dozor objednávateľa (stavebníka), projektant alebo zástupca projektanta poverený výkonom autorského dozoru. Ak osoba, ktorá je oprávnená vykonávať zápisy do stavebného denníka, a ktorej je zápis určený, nesúhlasí s vykonaným zápisom, je oprávnená vyjadriť sa k nemu do troch (3) pracovných dní, inak platí, že s obsahom zápisu súhlasí. Stavbyvedúci zhotoviteľa predloží technickému dozoru objednávateľa denný záznam najneskôr v nasledujúci pracovný deň a odovzdá mu druhý prepis. Ak technický dozor s obsahom denného záznamu nesúhlasí, zapíše svoje pripomienky, námietky s uvedením dôvodov do troch (3) pracovných dní do stavebného denníka, inak platí, že s obsahom denného záznamu súhlasí. Právo usmerňovať stavebné práce na diele prostredníctvom stavebného denníka má len technický dozor objednávateľa.

13. Zhotoviteľ zabezpečí na vlastné náklady zabratie verejného priestranstva a potrebné prevádzkové a sociálne zariadenie staveniska (vybudovanie, prevádzkovanie, údržbu, likvidáciu a vypratanie) a označenie diela (stavby) tabuľou s identifikačnými údajmi (názvom, označením stavebníka a zhotoviteľa, údajmi o povolení stavby, termínoch začatia a ukončenia, menom zodpovedného stavbyvedúceho, zdrojom financovania: Mesto Košice, Trieda SNP 48/A, Košice a s logom mesta).

14. Zhotoviteľ pred začatím prác zabezpečí vytýčenie podzemných inžinierskych sietí/zariadení, ktoré sa nachádzajú v mieste/blízkosti miesta vykonávania diela ich vlastníkmi/správcami a overí si ich polohu ručne kopanými sondami. Stavebné práce v mieste výskytu podzemných inžinierskych sietí/zariadení a v ich blízkosti bude zhotoviteľ vykonávať v zmysle požiadaviek uvedených v Prílohe č. 1 zmluvy.

15. Zhotoviteľ zabezpečí Projekt organizácie výstavby, Projekt dočasného dopravného značenia v súlade s podmienkami uvedenými v Prílohe č. 1 zmluvy. Náklady spojené s vyššie uvedenými opatreniami sú zahrnuté v cene za zhotovenie diela ponúknuté v ponuke zhotoviteľa. Akékoľvek dodatočné požiadavky na úpravu, resp. doplnenie dočasného dopravného značenia zo strany Dopravnej polície, resp. cestného správneho orgánu nie sú dôvodom na úpravu dohodnutej ceny.

16. Zhotoviteľ pri vykonávaní diela je povinný postupovať v súlade so záväznými právnymi predpismi a nariadeniami, technickými normami a technickými podmienkami platnými v čase vykonávania diela, DSP, podmienkami zmluvy a jej príloh, požiadavkami a pokynmi objednávateľa v zmysle zmluvy a jej príloh.

17. Zhotoviteľ použije na vykonanie diela technologické postupy, stavebné výrobky a materiály, ktoré zaistia kvalitné plnenie. Zhotoviteľ bude dodržiavať technologické postupy a predpisy určené v technických podmienkach výrobcu použitého stavebného výrobku a stanovené v DSP. Pri vykonávaní diela budú použité stavebné výrobky a materiály, ktoré sú podľa zákona NR SR č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov vhodné na použitie na zamýšľaný účel. Použité stavebné výrobky musia zodpovedať parametrom požadovaným v DSP, pričom pre stavebný výrobok uvedený v technickej špecifikácii predmetu zmluvy (popise položky) je možné použiť ekvivalent, za podmienky, že tento ekvivalent bude mať minimálne rovnaké alebo vyššie parametre v porovnaní s požadovaným výrobkom, nebude vyžadovať iné vedľajšie náklady a ani zvýšenie priamych alebo nepriamych nákladov vyplývajúcich z jeho užívania. Zhotoviteľ nepoužije stavebné výrobky a materiály, o ktorých je v čase ich použitia známe, že sú škodlivé.

18. Zhotoviteľ preukáže úroveň kvality použitých stavebných výrobkov v zmysle zákona NR SR č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov a zákona NR SR č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov. Zhotoviteľ je povinný vykonať dielo zo stavebných výrobkov s atestmi a certifikáciou.

19. Zhotoviteľ na zabezpečenie kvality asfaltových zmesí použitých do konštrukčných vrstiev diela musí postupovať v súlade s platnými technickými normami a technickými predpismi MDVRR SR. Pre prípadnú potrebu výpočtu vzdialeností a času sa uplatňuje od stredu úseku komunikácie portál <https://maps.google.sk>.

20. Objednávateľ je oprávnený v ktoromkoľvek štádiu vykonávania diela kontrolovať vykonávanie diela, a zhotoviteľ je povinný takúto kontrolu objednávateľovi umožniť a strpieť.

21. Ak objednávateľ zistí, že zhotoviteľ vykonáva dielo v rozpore s povinnosťami podľa tejto zmluvy a jej príloh, je oprávnený dožadovať sa toho, aby zhotoviteľ odstránil alebo napravil takéto porušenie povinností na svoje náklady, v primeranej lehote určenej objednávateľom. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa v zmysle zmluvy a jej príloh, zhotoviteľ je povinný ju nahradiť v celom rozsahu.

1. Zhotoviteľ zabezpečí vykonanie všetkých skúšok a meraní v zmysle platných technických noriem, predpisov a DSP, vrátane vyhotovenia príslušných písomných protokolov oprávnenými osobami/organizáciami. Podmienkou odovzdania a prevzatia diela je úspešné vykonanie všetkých skúšok a meraní dokladované protokolmi.
2. Zhotoviteľ prizve objednávateľa na kontrolu všetkých vykonaných prác, ktoré majú byť zakryté alebo sa stanú neprístupnými a to minimálne tri (3) pracovné dni vopred. Ak sa objednávateľ nedostaví a nevykoná kontrolu týchto prác, zhotoviteľ bude pokračovať vo vykonávaní diela. V prípade, že objednávateľ bude dodatočne požadovať odkrytie týchto prác, zhotoviteľ je povinný toto odkrytie vykonať. Ak sa pri dodatočnej kontrole zistí, že stavebné práce neboli riadne vykonané, zhotoviteľ vykoná toto odkrytie na vlastné náklady. V prípade, že stavebné práce boli riadne vykonané, náklady na odkrytie znáša objednávateľ.
3. Zhotoviteľ bude vykonávať dielo tak, aby bol zaistený bezpečný prístup a vjazd ku všetkým dotknutým nehnuteľnostiam, aby svojou činnosťou nespôsobil škodu na cudzích nehnuteľnostiach, majetku, aby nedošlo k neprimeranému obmedzeniu alebo ohrozeniu práv a právom chránených záujmov vlastníkov susedných nehnuteľností hlavne nadmerným hlukom, prachom a zbytočnou prevádzkou stavebných strojov a mechanizmov, neohrozoval zdravie alebo život ľudí a životné prostredie.
4. Zhotoviteľ zodpovedá za bezpečnosť a ochranu zdravia vlastných pracovníkov a pracovníkov svojich subdodávateľov, za dodržiavanie bezpečnostných predpisov platných pre stavebnú činnosť, pre prácu so strojmi a na nich, za zabezpečenie a udržiavanie miesta plnenia v zmysle platných právnych predpisov vzťahujúcich sa na bezpečnosť a ochranu zdravia pri práci, bezpečnosť používaných technických a strojových zariadení, ochranu životného prostredia a zaistenie bezpečnosti cestnej premávky. Zhotoviteľ bude dodržiavať bezpečnostné a zdravotné zásady a požiadavky týkajúce sa staveniska a bezpečnosti počas vykonávania diela v zmysle platných všeobecne právnych predpisov, nariadení, technických noriem a DSP.
5. Pri vykonávaní diela môže zhotoviteľ používať len strojové a technické zariadenia, ktoré svojou konštrukciou, zhotovením a technickým stavom zodpovedajú predpisom na zaistenie bezpečnosti práce a len na účely, na ktoré sú technicky spôsobilé v súlade s podmienkami určenými výrobcom a technickými normami. Všetky používané mechanizmy musia byť vo vyhovujúcom technickom stave, musí byť zabezpečená ochrana pôdy, vôd a biotopy pred znečistením ropnými látkami ako pri činnostiach tak pri parkovaní, a budú sa pohybovať iba po stanovených resp. existujúcich príjazdových komunikáciách. Zhotoviteľ sa zaväzuje použiť aj všetky opatrenia, aby predišiel poškodeniu existujúcich príjazdových komunikácií (dopravných ciest). Toto opatrenie v sebe zahŕňa požiadavku na použitie vhodných strojových a technických zariadení a trás.
6. Zhotoviteľ počas vykonávania diela zodpovedá za čistotu a poriadok na stavenisku, okamžite odstráni vybúrané hmoty, sute, prebytočnú zeminu a iné odpady vznikajúce pri vykonávaní diela alebo ako jeho dôsledok a akékoľvek znečistenie dotknutých pozemných komunikácií a verejných plôch spôsobené vykonávaním diela alebo ako jeho dôsledok. Na verejnom priestranstve je zakázané skladovanie materiálu/odpadu a ani v okolí stavby nebudú vytvárané žiadne skládky odpadkov a odpadov.
7. Zhotoviteľ bude nakladať s odpadmi v súlade s platnou legislatívou. Zakazuje sa uložiť alebo ponechať odpad na inom mieste ako na mieste na to určenom, zneškodniť alebo zhodnotiť odpad inak ako v súlade so zákonom o odpadoch. Zhotoviteľ ako držiteľ odpadu je povinný odovzdať odpady len osobe oprávnenej nakladať s odpadmi podľa zákona o odpadoch, ak nezabezpečuje ich zhodnotenie alebo zneškodnenie sám a dodržiavať ustanovenia zákona o odpadoch, stavebný odpad využiteľný ako zdroj druhotných surovín odovzdať výkupcom alebo spracovateľom týchto odpadov, iný recyklovateľný stavebný odpad neznečistený škodlivinami odovzdať na recykláciu, nerecyklovateľný a nevyužiteľný stavebný odpad ukladať na riadenú skládku odpadov, nebezpečné odpady odovzdať oprávnenej organizácii, ktorá zabezpečí ich zhodnotenie resp. zneškodnenie v zmysle platnej legislatívy v odpadovom hospodárstve. Zhotoviteľ je povinný objednávateľovi odovzdať doklad o spôsobe nakladania s odpadmi, ktoré vznikli v priebehu vykonávania diela.
8. Zhotoviteľ zabezpečí komplexnú ochranu okolitej prírody a krajiny pred poškodením a v prípade použitia stavebných mechanizmov, nástrojov a pomôcok musí dbať na minimalizáciu poškodenia predmetnej lokality aj po ukončení stavebných prác. Zhotoviteľ bude rešpektovať okolité dreviny a krovité porasty tak, aby nedošlo k bezprostrednému alebo následnému zníženiu ekologických a estetických funkcií ich podzemných a nadzemných častí, resp. k ich odumretiu.
9. Zhotoviteľ sa zaväzuje, že nebude v súvislosti s vykonávaním diela zamestnávať zamestnancov v rozpore s právnymi predpismi Slovenskej republiky upravujúcimi nelegálnu prácu a nelegálne zamestnávanie.

**VIII.**

**Odovzdanie a prevzatie diela**

1. Zhotoviteľ najmenej päť (5) dní pred odovzdaním a prevzatím diela vyzve objednávateľa na jeho prevzatie.
2. Zhotoviteľ je povinný najneskôr ku dňu odovzdania a prevzatia diela stavenisko úplne vypratať, odstrániť zvyšný materiál, odpady a pod. a uviesť všetky dotknuté plochy do pôvodného stavu, prevzaté správcom dotknutej plochy zápisom do stavebného denníka.
3. Povinnosť zhotoviteľa vykonať dielo bude splnená riadnym protokolárnym odovzdaním a prevzatím diela objednávateľom na základe odovzdávacieho a preberacieho protokolu/zápisu, ktorý podpíšu poverení zástupcovia oboch zmluvných strán.
4. Podmienkou prevzatia diela je úspešný výsledok preberacieho konania, v ktorom objednávateľ potvrdí vykonanie a prevzatie diela bez akýchkoľvek vád a nedorobkov alebo s výhradou odstránenia vád a nedorobkov, ktoré samy o sebe ani v spojení s inými, nebránia riadnemu a bezpečnému užívaniu diela a predloženie dokladov a dokumentácie uvedených v ods. *8* tohto čl. zmluvy zhotoviteľom. Vady a nedorobky diela zistené v rámci preberacieho konania je zhotoviteľ povinný odstrániť v dohodnutom termíne.
5. Objednávateľ nie je povinný prevziať dielo, ktoré má vady a nedorobky brániace riadnemu a bezpečnému užívaniu, ak bolo vykonané v rozpore s platnými technickými normami, predpismi, všeobecne záväznými právnymi predpismi a nariadeniami, v rozpore s DSP alebo dohodami zmluvných strán a touto zmluvou.
6. Zhotoviteľ je povinný chrániť dielo počas jeho vykonávania a zabezpečiť hotové časti diela tak, aby nedošlo k ich zničeniu, poškodeniu alebo znehodnoteniu do doby protokolárneho odovzdania objednávateľovi.
7. Vlastnícke právo k dielu prechádza na objednávateľa v okamihu jeho prevzatia objednávateľom podpisom príslušného preberacieho protokolu/zápisu.
8. Zhotoviteľ je povinný odovzdať objednávateľovi v rámci odovzdávacieho a preberacieho konania diela nasledujúce doklady a dokumentáciu v tlačenej forme –v troch vyhotoveniach (vrátane originálov dokladov, ak boli vyhotovené/vydané):

- protokol/zápis o odovzdaní a prevzatí diela,

- certifikáty/vyhlásenia o parametroch použitých stavebných výrobkov a materiálov,

- príslušné časti stavebného denníka,

- protokoly o vykonaných skúškach a meraniach,

- doklady o nakladaní s odpadmi súvisiacimi s vykonaním diela alebo ako jeho dôsledok,

* geodetický elaborát/zameranie vypracovaný  oprávnenou osobou v dvoch (2) vyhotoveniach v tlačenej forme a v dvoch (2) vyhotoveniach v elektronickej podobe /CD/ (.doc, .xls, .pdf – textová časť a .dwg /.dng,  .pdf – výkresová časť),

- dokumentáciu skutočnej realizácie stavby (DSRS) v tlačenej a v digitálnej forme v zmysle ods. *9 a 10 písm. a)* tohto článku zmluvy v dvoch (2) vyhotoveniach v tlačenej forme a v jednom (1) vyhotovení v elektronickej forme /CD/ (.doc, .xls, .pdf – textová časť a .dwg, .dng, .pdf – výkresová časť),

- a. i. požadované doklady a dokumentáciu podľa zmluvy a jej príloh.

1. Dokumentáciu skutočnej realizácie stavby (ďalej len „DSRS“) vypracuje zhotoviteľ k odovzdávaciemu a preberaciemu konaniu diela v súlade s príslušnými všeobecne záväznými právnymi predpismi. Zhotoviteľ je povinný objednávateľovi predložiť DSRS na schválenie v lehote do pätnástich (15) dní od ukončenia diela. Objednávateľ dokumentáciu v lehote pätnástich (15) dní od jej predloženia schváli, ak vyhovuje podmienkam určeným touto zmluvou a stanovenými všeobecne záväznými právnymi predpismi a technickými normami, inak v tejto lehote dokumentáciu odmietne. V prípade odmietnutia dokumentácie je zhotoviteľ povinný v lehote do siedmych (7) dní predložiť na schválenie prepracovanú dokumentáciu. Márnym uplynutím lehoty na schválenie, resp. odmietnutie sa má za to, že objednávateľ predloženú dokumentáciu schválil, pokiaľ táto vyhovuje podmienkam stanoveným všeobecne záväznými právnymi predpismi a technickými normami. Akékoľvek náklady spojené s predkladaním DSRS vrátane jej odmietnutia a opakovaného predkladania znáša zhotoviteľ. Odsúhlasenie DSRS a jej odovzdanie objednávateľovi je podmienkou začatia preberacieho konania diela.
2. Akákoľvek dokumentácia vypracovaná zhotoviteľom, resp. vydaná v súvislosti s vykonávaním diela podľa tejto zmluvy:
3. musí byť vyhotovená v slovenskom jazyku, resp. zhotoviteľ musí na svoje náklady zabezpečiť jej úradný preklad do slovenského jazyka s výnimkou dokumentácie v českom jazyku; rozhodujúci je vždy úradný preklad do slovenského jazyka. Elektronická forma dokumentácie vypracovanej zhotoviteľom musí byť vo formátoch (.doc, .xls, .dwg /.dng) bez obmedzenia ich editovateľnosti ako aj vo formáte .pdf. Obsah elektronickej formy dokumentácie musí byť zhodný s obsahom dokumentácie v listinnej forme.
4. je vlastníctvom objednávateľa, resp. objednávateľ je majiteľom a/alebo oprávnený vykonávateľ majetkových práv a zhotoviteľ ju nesmie použiť pre akúkoľvek tretiu osobu bez výslovného písomného súhlasu objednávateľa. Rovnako zhotoviteľ nie je oprávnený bez predchádzajúceho písomného súhlasu objednávateľa zverejňovať akékoľvek informácie o prácach na diele alebo o ich postupe, o popisoch vykonávania prác, o výkazoch výmer, o nákladoch na vykonanie diela, o výkresoch a výpočtoch. Všetky zmluvné podklady, ktoré tvoria skutočnosti technickej povahy sú vo vlastníctve objednávateľa. Zhotoviteľ je oprávnený podklady pre vykonanie diela použiť výhradne na účely plnenia podľa tejto zmluvy.

**IX.**

**Zmluvné pokuty a náhrada škody**

1. Ak bude objednávateľ v omeškaní s platením dohodnutej ceny, môže si zhotoviteľ uplatniť úroky z omeškania vo výške 0,02 % z dlžnej sumy za každý aj začatý deň omeškania.
2. Ak bude zhotoviteľ z vlastnej viny v omeškaní s dokončením diela a jeho odovzdaním objednávateľovi v termíne podľa zmluvy, môže si objednávateľ uplatniť u zhotoviteľa zaplatenie zmluvnej pokuty vo výške 0,02 % z ceny diela (bez DPH) za každý aj začatý deň omeškania.
3. Sankcie podľa ods. *2.* tohto čl. zmluvy sa neuplatnia v prípade, ak omeškanie plnenia zhotoviteľa nastane z viny alebo z dôvodu na strane objednávateľa alebo z dôvodu okolností vylučujúcich zodpovednosť v zmysle čl. *X*. tejto zmluvy.
4. Ak zhotoviteľ nedodrží termín odstránia vád a/alebo nedorobkov diela vyplývajúcich z preberacieho konania diela, môže si objednávateľ uplatniť u zhotoviteľa zaplatenie zmluvnej pokuty vo výške 0,05 % z ceny diela (bez DPH) za každú vadu a každý aj začatý deň omeškania a to až do dňa úplného odstránenia vady a/alebo nedorobku.
5. Ak zhotoviteľ nedodrží lehotu na vypratanie staveniska po ukončení prác (ku dňu odovzdania a prevzatia diela), môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý aj začatý deň omeškania.
6. Ak zhotoviteľ nedodrží termín odstránenia vád reklamovaných v záručnej dobe, môže si objednávateľ uplatniť u zhotoviteľa zaplatenie zmluvnej pokuty vo výške 0,05 % z ceny diela (bez DPH) za každú vadu a každý aj začatý deň omeškania a to až do dňa úplného odstránenia vady.
7. Ak zhotoviteľ poruší svoju povinnosť denného upratovania pracoviska a odpratávania odpadov vzniknutých jeho činnosťou do dvoch (2) dní od výzvy objednávateľa, môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý jednotlivý prípad, a to aj opakovane.
8. V prípade neplnenia záväzkov zhotoviteľa vyplývajúcich z tejto zmluvy, u ktorých nie je výška zmluvnej pokuty samostatne riešená v predchádzajúcich bodoch, môže si objednávateľ uplatniť u zhotoviteľa zaplatenie zmluvnej pokuty vo výške 0,02 % z ceny diela (bez DPH) za každý prípad aj začatý deň, kedy trvá porušenie povinnosti, resp. stav týmto porušením vyvolaný.
9. Ak objednávateľ odstúpi od zmluvy z dôvodov na strane zhotoviteľa, je zhotoviteľ povinný uhradiť objednávateľovi zmluvnú pokutu vo výške 5 % z ceny diela (bez DPH), pričom povinnosť ju zaplatiť odstúpením od tejto zmluvy nezaniká. Týmto nie sú dotknuté nároky objednávateľa na náhradu škody v celom rozsahu.
10. Uplatnením zmluvnej pokuty právo na náhradu škody nezaniká. Rovnako nezanikajú ani nároky vyplývajúce z vád predmetu zmluvy uplatnených objednávateľom voči zhotoviteľovi.
11. Zmluvné strany sa dohodli, že zmluvné pokuty dojednané v tejto zmluve sa stávajú splatnými do pätnástich (15) dní po tom, čo bude povinnej zmluvnej strane doručená výzva na úhradu zmluvnej pokuty oprávnenou zmluvnou stranou. Povinná zmluvná strana sa zaväzuje zaplatiť zmluvnú pokutu vyúčtovanú v súlade s týmto článkom zmluvy oprávnenej zmluvnej strane na jej bankový účet, ktorý bude uvedený vo výzve na úhradu.
12. Objednávateľ je oprávnený započítať jednostranným úkonom svoje nároky z titulu zmluvných pokút voči všetkým pohľadávkam zhotoviteľa voči objednávateľovi.
13. Zaplatenie zmluvných pokút podľa tohto článku zmluvy, nezbavuje zhotoviteľa povinnosti predmetnú činnosť vykonávať s cieľom minimalizovania príčin a zvyšovania prevencie na zamedzenie ich opakovania.

**X.**

**Okolnosti vylučujúce zodpovednosť**

1. Za okolnosti vylučujúce zodpovednosť sa považuje taká prekážka, ktorá nastala nezávisle od vôle povinnej zmluvnej strany, a ktorá jej bráni v splnení jej povinnosti, ak nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a že by v čase vzniku svojej povinnosti zo zmluvy túto prekážku predvídala.
2. Zodpovednosť nevylučuje prekážka, ktorá vznikla až v čase, keď povinná zmluvná strana už bola v omeškaní s plnením svojej povinnosti alebo vznikla z jej hospodárskych pomerov.
3. Ani jedna zo zmluvných strán nenesie zodpovednosť za nesplnenie svojich povinností vyplývajúcich zo zmluvy, ak preukáže, že nesplnenie povinnosti nastalo následkom mimoriadnych, nepredvídateľných a neodvrátiteľných udalostí, prekážky ani ich následky nebolo možné v čase uzatvárania zmluvy predvídať, prekážkam ani ich následkom sa nedalo zabrániť, vyhnúť ani ich prekonať – okolnosti „vis major“. Za mimoriadne, nepredvídateľné a neodvrátiteľné udalosti sa považujú najmä (i) atmosférické vplyvy alebo prírodné udalosti, ako je najmä požiar, výbuch, úder blesku, náraz alebo zrútenie pilotovaného lietajúceho telesa, jeho časti alebo jeho nákladu, víchrica, zosúvanie pôdy, zosúvanie skál alebo zeminy, pád stromov, stožiarov a iných predmetov, zemetrasenie, pád snehu, náraz vozidla, nadzvuková vlna, záplava, povodeň, náhodné a náhle poškodenie alebo zničenie veci kvapalinou unikajúcou z vodovodného zariadenia a/alebo (ii) skutočnosti spôsobené alebo vyvolané tretími subjektmi, najmä vandalské činy, protiprávne poškodenie, ako aj (iii) všetky ďalšie okolnosti vyššej moci (ďalej len „mimoriadne udalosti“), ktoré nevznikli zavinením objednávateľa ani zhotoviteľa.
4. Zmluvná strana, ktorá porušuje svoju povinnosť alebo ktorá s prihliadnutím na všetky okolnosti má vedieť, že poruší svoju povinnosť zo zmluvy, je povinná oznámiť druhej zmluvnej strane povahu prekážky, ktorá jej bráni alebo bude brániť v plnení povinnosti a poučiť o jej dôsledkoch. Oznámenie sa musí urobiť bez zbytočného odkladu po tom, čo sa povinná zmluvná strana o prekážke dozvedela alebo pri náležitej starostlivosti mohla dozvedieť. Nesplnenie oznamovacej povinnosti zaväzuje povinnú zmluvnú stranu nahradiť škodu, ktorej sa mohlo včasným oznámením predísť. Účinky okolností vylučujúcich zodpovednosť sú obmedzené iba na dobu, dokiaľ trvá prekážka, s ktorou sú tieto účinky spojené. Okolnosti vylučujúce zodpovednosť oslobodzujú povinnú zmluvnú stranu od povinnosti platiť zmluvnú pokutu v dôsledku porušenia povinnosti, na ktorú sa tieto okolnosti viažu.
5. Počas doby trvania okolností vylučujúcich zodpovednosť oprávnená zmluvná strana nemá právo na odstúpenie od zmluvy.

**XI.**

**Osobitné ustanovenia**

1. Zhotoviteľ sa zaväzuje riadiť sa pri vykonávaní diela pokynmi objednávateľa.
2. Zhotoviteľ sa zaväzuje v súvislosti s vykonávaním diela podľa tejto zmluvy uzatvoriť:
3. stavebné poistenie (CAR) pre prípad poškodenia alebo zničenia diela, na sumu zodpovedajúcu cene za dielo,
4. pre prípad zodpovednosti za škodu vzniknutú inému v súvislosti s činnosťou alebo vzťahom zhotoviteľa a jeho subdodávateľov a to na poistnú sumu vo výške ceny predmetu diela.
5. Náklady na poistenie sú zahrnuté v dohodnutej cene diela. Kópie potvrdení o uzavretí poistných zmlúv je zhotoviteľ povinný predložiť objednávateľovi do desiatich (10) dní po účinnosti zmluvy, najneskôr však do dňa prevzatia staveniska. Zhotoviteľ je povinný sa na svoju zodpovednosť uistiť, že jeho subdodávatelia majú pre nimi vykonávané práce uzavretú podobnú poistnú zmluvu akú má zhotoviteľ voči objednávateľovi, alebo kryjú všetky riziká vyššie uvedené. Zhotoviteľ je povinný bezodkladne (najneskôr do dvadsiatich štyroch (24) hodín) informovať objednávateľa o poistných udalostiach, ktoré súvisia s vykonávaním diela. Objednávateľ je oprávnený počas vykonávania diela až do termínu vydania preberacieho protokolu o odovzdaní a prevzatí diela, alebo posledného termínu na odstránenie nedorobkov a vád (podľa toho, ktorý z nich je neskorší) požadovať od zhotoviteľa potvrdenie poisťovne o trvaní a rozsahu poistenia.
6. Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto zmluvou ako aj na vykonanie diela a to najneskôr do piatich (5) pracovných dní odo dňa, kedy táto skutočnosť nastala. Ak tak neurobia, zodpovedajú za škodu spôsobenú druhej zmluvnej strane v dôsledku porušenia tejto povinnosti.
7. Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí – predmetu a účelu, ktoré by chceli dosiahnuť.
8. Ak sa kedykoľvek zmluvným stranám stane známa okolnosť, ktorá môže byť podnetom pre neplnenie ktorejkoľvek podmienky vymedzenej v zmluve, táto zmluvná strana je povinná poslať okamžite písomnú správu druhej zmluvnej strane, špecifikujúcu podrobnosti týchto okolností a strany majú pokračovať v spolupráci tak, aby zabezpečili riadne plnenie zmluvy.
9. Zmluvné strany sa dohodli, že písomná komunikácia podľa tejto zmluvy alebo v súvislosti s touto zmluvou sa bude doručovať poštou ako doporučená zásielka (s doručenkou preukazujúcou doručenie), kuriérom alebo osobne na adresu príslušnej zmluvnej strany uvedenú v tejto zmluve. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej lehoty na pošte. V prípade, ak sa písomnosť vráti odosielateľovi s označením pošty „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi. Každá zo zmluvných strán je povinná písomne oznámiť druhej zmluvnej strane akúkoľvek zmenu ohľadne doručovania a to bezodkladne po tom, čo dôjde k takejto zmene.
10. Zhotoviteľ je povinný písomne oznamovať objednávateľovi každú zmenu jeho identifikačných a korešpondenčných údajov uvedených v tejto zmluve, a to v lehote najneskôr päť (5) pracovných dní odo dňa, kedy nastala zmena niektorého z týchto údajov. V prípade, že si zhotoviteľ povinnosť podľa tohto odseku zmluvy nesplní, alebo sa dostane do omeškania s jej splnením v čase, kedy mu objednávateľ zašle oznámenie podľa tejto zmluvy, zhotoviteľ v celom rozsahu zodpovedá za to, že sa neoboznámil s obsahom oznámenia odosielaného objednávateľom podľa tejto zmluvy, a má sa za to, že nastali účinky náhradného doručenia podľa tejto zmluvy. V prípade zmeny bankového spojenia zhotoviteľ k tejto informácii predloží aj potvrdenie príslušnej banky.
11. Objednávateľ písomne oznámi zhotoviteľovi bez zbytočného odkladu každú zmenu týkajúcu sa jeho identifikačných a korešpondenčných údajov uvedených v tejto zmluve a to v lehote najneskôr päť (5) pracovných dní odo dňa, kedy nastala zmena niektorého z týchto údajov.
12. Zhotoviteľ znáša nebezpečenstvo vzniku škody na diele, ktoré je predmetom tejto zmluvy, ako aj na ostatných zariadeniach objednávateľa, ktorých sa vykonávanie diela podľa tejto zmluvy týka, a to od začatia vykonávania diela až do odovzdania a prevzatia diela podľa tejto zmluvy. Podpisom preberacieho protokolu a odovzdaním a prevzatím diela zmluvnými stranami prechádza nebezpečenstvo vzniku škody na diele a na ostatných zariadeniach objednávateľa, ktorých sa vykonávanie diela podľa tejto zmluvy týkalo, na objednávateľa.
13. Nebezpečenstvo vzniku škody a vlastnícke právo k dielu (zariadeniam, výrobkom a materiálom dodaným zhotoviteľom v rámci diela) a k podkladovým materiálom k dielu (dokumentácia podľa tejto zmluvy), ak dovtedy nenáležalo objednávateľovi, prechádza zo zhotoviteľa na objednávateľa, odovzdaním a prevzatím diela objednávateľom podľa tejto zmluvy.
14. Zhotoviteľ zodpovedá objednávateľovi za všetky škody na majetku objednávateľa a na živote, zdraví a majetku tretích osôb, spôsobené porušením akejkoľvek povinnosti pri vykonávaní diela alebo ako jeho dôsledok, a je povinný ich uhradiť v plnej výške. Uvedené sa netýka prípadov, keď ku škode došlo na základe nevhodne vydaného príkazu zo strany objednávateľa, pričom na jeho nevhodnosť bol objednávateľ zo strany zhotoviteľa upozornený, ale tento i napriek tomu na jeho vykonaní trval.
15. Zhotoviteľ nie je oprávnený započítať svoje pohľadávky voči pohľadávkam objednávateľa bez jeho písomného súhlasu.
16. Zhotoviteľ je oprávnený postúpiť pohľadávky a iné práva vyplývajúce z tejto zmluvy voči objednávateľovi len po predchádzajúcom písomnom súhlase objednávateľa.
17. Zmluvné strany sú povinné dodržiavať príslušné ustanovenia Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona NR SR č. 18/2018 Z. z. o ochrane osobných údajov.

**XII.**

**Zánik zmluvy**

1. Zmluva môže zaniknúť okrem riadneho splnenia všetkých práv a povinností zmluvných strán z nej vyplývajúcich, na základe dohody zmluvných strán alebo odstúpením od zmluvy na základe určených podmienok podľa tejto zmluvy uvedených v ods. *3* tohto čl. zmluvy.
2. Dohoda o zrušení zmluvy musí byť písomná, inak je neplatná. V prípade zániku zmluvy na základe dohody, sa zmluva zrušuje dňom, na ktorom sa zmluvné strany dohodli.
3. Od tejto zmluvy môže odstúpiť každá zmluvná strana, avšak iba výhradne z niektorého z týchto dôvodov:
   1. zhotoviteľ môže odstúpiť od tejto zmluvy, ak objednávateľ oznámi, že nemôže plniť svoje záväzky podľa tejto zmluvy,
   2. objednávateľ môže odstúpiť od tejto zmluvy, ak:

3.2.1. zhotoviteľ poruší svoju povinnosť podľa zmluvy podstatným spôsobom, najmä:

1. ak zhotoviteľ aj napriek upozorneniu objednávateľa bude nečinný, nezačne, preruší alebo zastaví vykonávanie diela z iných dôvodov ako z dôvodov na strane objednávateľa alebo z dôvodu okolností „vis major“,
2. ak zhotoviteľ aj napriek upozorneniu objednávateľa bude preukázateľne vykonávať dielo vadne a takéto porušenie nenapraví ani v dodatočnej primeranej lehote na nápravu poskytnutej objednávateľom,
3. ak zhotoviteľ závažným spôsobom alebo opakovane bude porušovať predpisy BOZ, požiarnej ochrany a ochrany životného prostredia.

3.2.2. ak zhotoviteľ postúpi svoje práva zo zmluvy alebo uzatvorí zmluvu o subdodávke v rozpore s podmienkami tejto zmluvy,

3.2.3. ak zhotoviteľ oznámi, že nemôže splniť svoje záväzky podľa tejto zmluvy, alebo sa táto skutočnosť stane zrejmou,

3.2.4. podľa čl. VII. ods. 4. písm. tejto zmluvy.

1. Odstúpenie od zmluvy bude možné urobiť doručením písomného oznámenia o odstúpení z niektorého uvedeného dôvodu. Účinky odstúpenia od zmluvy nastávajú dňom nasledujúcim po dni doručenia oznámenia druhej zmluvnej strane. Týmto dňom zanikajú všetky práva a povinnosti strán zo zmluvy s výnimkou tých, ktoré zodpovedajú čiastočnému plneniu, resp. hodnote čiastkového plnenia zmluvných strán zrealizovaných v súlade s touto zmluvou ku dňu odoslania odstúpenia od zmluvy. Odstúpenie od zmluvy sa ďalej nedotýka nároku na náhradu škody vzniknutej porušením povinností niektorou zo zmluvných strán, ani zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník v znení neskorších predpisov, riešenia sporov medzi zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení zmluvy.
2. V prípade, že dôjde k ukončeniu alebo zrušeniu tejto zmluvy z akéhokoľvek dôvodu, je zhotoviteľ povinný:
3. okamžite ukončiť všetky práce s výnimkou prác, ktoré je potrebné a nutné vykonať v záujme ochrany života, zdravia alebo majetku, prípadne bezpečnosti diela alebo staveniska,
4. na svoje náklady zabezpečiť stavbu a stavenisko proti poškodeniu stavby alebo staveniska,
5. odstrániť zo stavby a staveniska všetky stavebné zariadenia, vypratať sutinu a odpad, stiahnuť zo stavby a staveniska všetkých zamestnancov zhotoviteľa a zamestnancov svojich subdodávateľov, zanechať stavbu a stavenisko v čistom a bezpečnom stave,
6. odovzdať stavbu a stavenisko objednávateľovi do desiatich (10) dní odo dňa kedy mu dôjde prejav vôle objednávateľa k ukončeniu zmluvy alebo odo dňa zrušenia zmluvy,
7. vrátiť objednávateľovi kompletnú dokumentáciu a iné dokumenty, povolenia a oznámenia, ktoré súvisia s dielom,
8. v prípade, že zhotoviteľ nesplní povinnosti po ukončení alebo zrušení tejto zmluvy, môže tieto povinnosti vykonať objednávateľ na náklady zhotoviteľa.
9. Akýkoľvek zánik zmluvy nemá vplyv na plnenie povinností, z ktorých obsahu a účelu vyplýva, že majú byť plnené aj po zániku zmluvy. Odstúpením od zmluvy najmä nezaniká nárok objednávateľa na zaplatenie zmluvnej pokuty.

**XIII.**

**Záverečné ustanovenia**

1. Vzťahy zmluvných strán vyplývajúce z tejto zmluvy a v tejto zmluve bližšie neupravené sa riadia príslušnými ustanoveniami Obchodného zákonníka a ďalšími všeobecne záväznými právnymi predpismi.
2. Neoddeliteľnou súčasťou tejto zmluvy sú prílohy:

Príloha č. 1 „Špecifikácia diela, technické požiadavky“ a

Príloha č. 2 „Rozpočet“ (ocenený výkaz výmer z predloženej ponuky zhotoviteľa).

Príloha č. 3 „Zoznam subdodávateľov“

1. Meniť alebo doplňovať obsah tejto zmluvy bude možné len formou očíslovaných písomných dodatkov, ktoré budú uzatvorené v súlade s touto zmluvou a zákonom o verejnom obstarávaní, a ktoré budú platné, ak budú riadne potvrdené a podpísané oprávnenými zástupcami oboch zmluvných strán.
2. Zmluva je účinná dňom nasledujúcim po dni jej zverejnenia [v](http://v) Centrálnom registri zmlúv.
3. Zmluva sa vyhotovuje v piatich rovnopisoch, z ktorých tri rovnopisy si ponechá objednávateľ a dva rovnopisy obdrží zhotoviteľ.
4. Zhotoviteľ podpisom tejto zmluvy prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov zverejnenými na webovom sídle mesta Košice (www.kosice.sk).
5. Zmluvné strany prehlasujú, že sa s obsahom tejto zmluvy oboznámili a súhlasia s ním, že táto zmluva je prejavom ich slobodnej vôle a nie je uzavretá v tiesni ani za inak nevýhodných podmienok, na znak čoho ju podpisujú oprávnení zástupcovia oboch zmluvných strán.

V Košiciach dňa V ......................... dňa ................

Za objednávateľa: Za zhotoviteľa:

....................................................... .....................................................

Ing. Jaroslav Polaček

primátor